เช็คเด้งก.ค.ลดฮวบ สะท้อนเศรษฐกิจดี
ยอดเช็คเด้งเดือน ก.ค.ลดฮวบ เหลือ 8,170 ล้าน คาดใช้ช่องชำระเงินอิเล็กทรอนิกส์อื่น
15 ส.ค. 2559

ยอดเช็คเด้งเดือน ก.ค.ลดฮวบ เหลือ 8,170 ล้าน คาดใช้ช่องชำระเงินอิเล็กทรอนิกส์อื่น
ธนาคารแห่งประเทศไทย (ธปท.) รายงานว่า เดือน ก.ค. 2559 สถาบันการเงินทั้งระบบมีเช็คเรียกเก็บรวม 5.10 ล้านใบ มีมูลค่ารวม 2.81 ล้านล้านบาท หากเทียบกับช่วงเดียวกันปีก่อน ปริมาณลดลง 8.53 แสนใบ หรือ 14.33% และมูลค่าลดลง 3.72 แสนล้านบาท หรือ 11.67% และในจำนวนนี้มีเช็คคืนไม่มีเงินหรือเช็คเด้งรวม 5.8 หมื่นใบ มูลค่ารวม 8,170 ล้านบาท ปริมาณและมูลค่าลดลง 1.41 หมื่นใบ หรือ 19.5% และ 1,440 ล้านบาท หรือ 15% ตามลำดับ
ทั้งนี้ พบว่า 1) กรุงเทพฯ และปริมณฑลมีเช็คเรียกเก็บรวม 3.5 ล้านใบ มีมูลค่า 2.5 ล้านล้านบาท ในจำนวนนี้มีเช็คเด้ง 3.02 หมื่นใบ มีมูลค่า 5,160 ล้านบาท 2) ภายในจังหวัดและในเขตภูมิภาคมีเช็คเรียกเก็บรวม 8.2 แสนใบ มูลค่า 2.36 แสนล้านบาท มีเช็คเด้งรวม 9,085 ใบ มีมูลค่า 1,390 ล้านบาท และ 3) เช็คข้ามเขตจังหวัด มีเช็คเรียกเก็บรวม 7.42 แสนใบ มีมูลค่า 7.6 หมื่นล้านบาท มีเช็คเด้ง 1.9 หมื่นใบ มูลค่า 1,620 ล้านบาท 
ด้านฝ่ายระบบชำระเงิน ธปท. รายงานว่า สาเหตุที่การหักบัญชีเช็คระหว่างธนาคารลดลง ส่วนหนึ่งเนื่องจากวันทำการในเดือน ก.ค.ปีนี้ลดลงจากระยะเดียวกันปีก่อน 3 วัน และผู้ประกอบการนิยมใช้เช็คลดลง และการลดลงของเช็คเด้งถือเป็นสัญญาณที่ดีขึ้นของเศรษฐกิจโดยรวม สะท้อนจากผู้ที่ใช้เช็คผิดนัดชำระลดลง